Il-Kummissjoni llum stabbiliet l-istrateġija kummerċjali tagħha għas-snin li ġejjin. Din tirrifletti l-kunċett tal-awtonomija strateġika miftuħa, u tibni fuq ir-rieda tal-UE li tikkontribwixxi għall-irkupru ekonomiku permezz tal-appoġġ għat-trasformazzjonijiet ekoloġiċi u diġitali, kif ukoll enfasi mġedda fuq it-tisħiħ tal-multilateralizmu u r-riforma tar-regoli globali dwar il-kummerċ biex jiġi żgurat li jkunu ġusti u sostenibbli. Fejn meħtieġ, l-UE ser tieħu pożizzjoni aktar assertiva biex tħares l-interessi u l-valuri tagħha, inkluż permezz ta' għodod ġodda. Il-Kummissjoni qed tqiegħed is-sostenibbiltà fil-qalba tal-istrateġija kummerċjali l-ġdida tagħha, u b'hekk qed tindirizza waħda mill-ikbar sfidi ta' żmienna u tirrispondi għall-aspettattivi taċ-ċittadini tagħha, u tappoġġa t-trasformazzjoni fundamentali tal-ekonomija tagħha lejn waħda li tkun newtrali għall-klima. L-istrateġija tinkludi sensiela ta' azzjonijiet ewlenin bil-fokus li jiġu stabbiliti regoli tal-kummerċ globali aktar b'saħħithom u li jikkontribwixxu għall-irkupru ekonomiku tal-UE. Il-Viċi President Eżekuttiv u l-Kummissarju għall-Kummerċ, Valdis Dombrovskis, qal dan dwar l-istrateġija l-ġdida: “L-isfidi li qed naffaċċjaw jeħtieġu strateġija ġdida għall-politika kummerċjali tal-UE. Neħtieġu kummerċ miftuħ u msejjes fuq ir-regoli biex jgħinna nirrestawraw it-tkabbir u l-ħolqien tal-impjiegi wara l-COVID-19. Bl-istess mod, il-politika kummerċjali tappoġġa bis-sħiħ it-trasformazzjonijiet ekoloġiċi u diġitali tal-ekonomija tagħna u tmexxi l-isforzi globali biex issir riforma tad-WTO. Għandha ttina wkoll l-għodda biex niddefendu lilna nfusna meta nħabbtu wiċċna ma' prattiki kummerċjali inġusti. Mexjin f'direzzjoni li hija miftuħa, strateġika u assertiva, li tenfasizza l-ħila tal-UE li tagħmel l-għażliet tagħha stess u li ssawwar id-dinja ta' madwarha permezz tat-tmexxija u l-interazzjoni, li tirrifletti l-interessi strateġiċi u l-valuri tagħna.” B'risposta għall-isfidi attwali, l-istrateġija tagħti prijorità lil riforma maġġuri tal-Organizzazzjoni Dinjija tal-Kummerċ, inklużi impenji globali dwar il-kummerċ u l-klima, regoli ġodda għall-kummerċ diġitali, regoli msaħħin biex jindirizzaw id-distorsjonijiet tal-kompetizzjoni, u biex tiġi rrestawrata s-sistema tagħha għas-soluzzjoni tat-tilwim vinkolanti. L-istrateġija l-ġdida se ssaħħaħ il-kapaċità tal-kummerċ biex jappoġġa t-tranżizzjonijiet diġitali u klimatiċi. L-ewwel, billi tikkontribwixxi biex jinkisbu l-objettivi tal-Patt Ekoloġiku Ewropew. It-tieni, billi tneħħi l-ostakli inġustifikati għall-kummerċ fl-ekonomija biex jitgawdew il-benefiċċji tat-teknoloġiji diġitali fil-kummerċ. Billi ssaħħaħ l-alleanzi tagħha, bħas-sħubija trans-Atlantika, flimkien ma' enfasi aktar qawwija fuq il-pajjiżi ġirien u l-Afrika, l-UE se tkun f'qagħda aħjar biex issawwar il-bidla globali. Fl-istess ħin, l-UE se tadotta approċċ aktar aħrax u assertiv fir-rigward tal-implimentazzjoni u l-infurzar tal-ftehimiet kummerċjali tagħha, se tiġġieled il-kummerċ inġust u tindirizza t-tħassib marbut mas-sostenibbiltà. L-UE qed tintensifika l-isforzi tagħha biex tiżgura biex il-benefiċċji nnegozjati fil-ftehimiet tagħha jaslu għand il-ħaddiema, il-bdiewa u ċ-ċittadini tagħha. Din l-istrateġija hija bbażata fuq konsultazzjoni pubblika wiesgħa u inklużiva, li tinkludi aktar minn 400 sottomissjoni minn firxa wiesgħa ta' partijiet ikkonċernati, attivitajiet pubbliċi fi kważi kull Stat Membru, u involviment mill-qrib mal-Parlament Ewropew, il-gvernijiet tal-UE, in-negozji, is-soċjetà ċivili u l-pubbliku. Għal iktar informazzjoni Komunikazzjoni Anness tal-Komunikazzjoni Mistoqsijiet u tweġibiet Skedi informattivi dwar: Fatti u ċifri ewlenin SMEs Sostenibbiltà u klima Awtonomija strateġika miftuħa Kummerċ diġitali Riforma tad-WTO Implimentazzjoni u infurzar